Drie sterf in gru-ongeluk - DieHoorn
Drie sterf in gru-ongeluk
'n Verbyganger kyk Saterdag na die wrak van die Toyota Camry waar dit op die Kredouwpas tussen Klaarstroom en Prins Albert tot stilstand gekom het. (Foto verskaf.)
TWEE inwoners van De Rust en een van Prins Albert is Saterdag in die vroeë oggendure dood toe 'n Toyota Camry in die Kredouwpas tussen Prins Albert en Klaarstroom die pad verlaat en omgeslaan het.
Die bestuurder van die motor het na bewering om 'n draai teen 'n afdraand beheer oor die voertuig verloor, waarna dit die bergwand getref, omgeslaan en op sy dak beland het.
Adriaan Neewat (47) van Prins Albert, en Shaun Adams (20) en Calvin Tarentaal (in sy 20's) van De Rust het aan veelvuldige beserings gesterf.
Die bestuurder, wie se naam nie bekend is nie, en Neewat se dogter, Lesley-Ann (ook in haar 20's), is eers in die Prins Albert Hospitaal opgeneem en daarna na 'n hospitaal op George oorgeplaas. Lesley-Ann is intussen uit die hospitaal ontslaan.
Die vyf was op pad na Prins Albert waar hulle die volgende dag die mon­digwordingspartytjie van Niketa Neewat, Lesley-Ann se suster, sou bywoon. Tarentaal was Lesley-Ann se vaste vriend. Sy het by hom op De Rust gekuier, waar haar pa en die motorbestuurder die jongmense vir die geleentheid gaan haal het. Adams en Tarentaal is jarelange vriende.
Volgens kapt Malcolm Pojie, woord­voerder van die Suid-Kaapse Polisie, het die ongeluk Saterdag-oggend omstreeks 01:30 plaasgevind.
Truitjie Stols, Adriaan Neewat se suster, het Dinsdag aan Die Hoorn gesê begrafnisreëlings was toe nog nie bekend nie. Sy het vertel van die hartseer en verlies waarin die hele familie onverwags gedompel is.
"Ons maak nog reg vir 'n mondigwording, toe gebeur dít. Nekita het dadelik gesê sy sien nie kans om voort te gaan met haar verjaar­dag­viering Saterdagaand in Prins Albert se gemeenskapsentrum in Noord­einde nie. Alles is gekanselleer. Nou is daar begrafnisse pleks van 'n verjaardagpartytjie."
Neewat word ook oorleef deur sy vrou, Caroline, twee seuns, Adriaan en Austen, en sewe broers en susters. Hy en sy gesin het in Junie van Worcester na Prins Albert verhuis om nader aan van hul familie te wees. Hy het egter steeds op Worcester gewerk en tussen die twee dorpe gependel.
De Rust Polisie open 'n traumakamer
Die De Rust Polisie kan nou met 'n behoorlike Traumakamer spog wat verlede Donderdag amptelik geo­pen is. Die kamer,...
Tronkstraf vir sibbes na verkoop van motor wat pa moes herstel
Deur Garnett Wicomb 'N BROER en suster van Oudtshoorn wat 'n motor verkoop het wat hul pa moes herstel,...
Deur Liesel le Roux WONDERLIK! Fantasties! Verruklik! Dit was van die byvoeglike naamwoorde waar­mee konsertgangers Saterdagaand se Klein Karoo...
Vier ministers kom na Oudtshoorn
• Noodgesprekke oor droogte en krisis in landbou Vrydag gevoer Deur Liesel le Roux MET 'n vernietigende droogte wat...
Graad 12-leerder met skêr gesteek
Deur Ilze-Mari Gründling 'N 17-jarige inwoner van Calitzdorp, Reacan Pretorius, het Maandag in die Oudtshoorn Hospitaal beland nadat hy...
Munisipale bestuurder dalk volgende week aangewys
'N Nuwe munisipale bestuurder vir die Groter Oudtshoorn gaan na verwagting volgende Woensdag, 7 Desember, by die raad se maandelikse...